《雾灵谒樵川阮先生赋赠》
明代·邝露

朝发彭蠡潴，暮憩潜霍麓。瞩景睇流峙，嘲玄造耆宿。

鲛人不贵珠，荆工不贵玉。蜚文君子堂，忘疲夜相卜。

东观出伏生，西京遘枚叔。龙史挂三坟，蝌书罗四目。

奇龄注东公，灭度衍西竺。一麾守瓯闽，二始缵徽轴。

垂清渭滨钓，濯斯沧浪足。海陬有狂简，斐然咏淇澳。

寄言铸金者，于何发予覆。

作者简介：（1604—1650）明末清初广东南海人，原名瑞露，字湛若。诸生。历游广西、江苏、浙江间，在桂遍历诸土司辖地，悉知其山川风土。唐王立于福州，官中书舍人。永历中，以荐入翰林。清兵破广州，抱古琴绝食死。工诗善书，有《赤雅》、《峤雅》等。